钦定古今图书集成/明伦汇编/氏族典/第414卷 > 《廖用贤尚友录》 > 伍参
## 钦定古今图书集成/明伦汇编/氏族典/第414卷 > 《廖用贤尚友录》 > 伍参

按《左传》宣公十二年，楚子围郑，晋师救郑。荀林父将
中军，先縠佐之。士会将上军，郤克佐之。赵朔将下军，
栾书佐之。及河，闻郑既及楚平，桓子欲还。随武子曰：
“善！德刑政事，典礼不易，不可敌也，不为是征。”彘子曰：
“不可。”师遂济。楚子重将左，子反将右，将饮马于河而
归。嬖人伍参欲战，令尹孙叔敖弗欲，曰：“昔岁入陈，今
兹入郑，不无事矣。战而不捷，参之肉其足食乎？”参曰：
“若事之捷，孙叔为无谋矣；不捷，参之肉将在晋军，可
得食乎？”令尹南辕反斾、伍参言于王曰：“晋之从政者
新未能行令，其佐先縠，刚愎不仁，未肯用命。其三帅
者，专行不获，听而无上，众谁适从此行也？晋师必败。”
王告令尹，改乘辕而北之。